## Naputak o načinu pečaćenja kada se Rješenje Držav­nog mjeriteljskog inspektora izvršava pečaćenjem

### NN 91/2005 (26.7.2005.), Naputak o načinu pečaćenja kada se Rješenje Držav­nog mjeriteljskog inspektora izvršava pečaćenjem

# DRŽAVNI ZAVOD ZA MJERITELJSTVO

**1828**

Na temelju članka 64. Zakona o mjeriteljstvu
(»Narodne novine« br. 163/03), ravnatelj Državnog
zavoda za mjeriteljstvo donosi

## NAPUTAK

### O NAČINU PEČAĆENJA KADA SE RJEŠENJE DRŽAVNOGA MJERITELJSKOG INSPEKTORA IZVRŠAVA PEČAĆENJEM

Članak 1.

Ovim se naputkom propisuje način pečaćenja
neispravnih zakonitih mjerila odnosno pakovina, kada
se rješenja donijeta na temelju Zakona o mjeriteljstvu ili drugih zakona
izvršavaju pečaćenjem.

Članak 2.

Državni mjeriteljski inspektor (u daljnjem
tekstu: »inspektor«) odredit će izvršenje rješenja pečaćenjem kada se:

– izvršno rješenje, kojem je predmet nenovčana
obveza i koje se prema naravi obveze može izvršiti neposrednom prinudom

– istim rješenjem, kojim je izrekao određenu mjeru,
privremeno do otklanjanja utvrđenih nepravilnosti, može pečaćenjem označiti
mjerilo i onemogućiti njegovu uporabu odnosno stavljanje u promet mjerila ili pakovine do otklanjanja utvrđenih nepravilnosti

– u svrhu osiguranja provedbe izrečene zabrane,
može, ako je to neophodno, zapečatiti radne prostorije i prostore u kojima se
nalaze mjerila ili pakovine.

Članak 3.

Stranci se zaključkom o dozvoli izvršenja,
odnosno istim rješenjem kojim se određuje pečaćenje radnih prostorija i
prostora, nalaže da poslovne prostorije koje se pečate isprazni od svih roba
koje bi se za vrijeme trajanja mjere pečaćenja mogle pokvariti, kao i da
poduzme i osigura sve sigurnosne i druge mjere u poslovnim prostorijama i na
sredstvima rada kako ne bi došlo do bilo kakve štete (isključiti struju, plin,
vodu, osigurati protupožarne mjere i sl.).

Ako stranka nije vlasnik poslovnih prostorija,
akt kojim se određuje mjera pečaćenja (zaključak ili rješenje) dostavlja se na
znanje i vlasniku poslovnih prostorija.

Članak 4.

Pečaćenje se obavlja na najpogodniji način tako
da nije moguća uporaba odnosno stavljanje u promet neispravnih mjerila odnosno pakovina, a da se prethodno ne povrijedi službeni pečat ili
znak koji je inspektor stavio radi izvršenja rješenja.

Članak 5.

Za pečaćenje se upotrebljava:

1) žig za pečaćenje mjerila u obliku naljepnice

2) žig za pečaćenje pakovina
u obliku naljepnice

3) žig za utiskivanje za pečaćenje mjerila
odnosno pakovina

4) žig za utiskivanje za kliješta

5) samoljepiva vrpca za pečaćenje mjerila odnosno
pakovina

6) hladni pečatni vosak sa špagom
(jamstvenikom).

Članak 6.

Žig za pečaćenje mjerila u obliku naljepnice
izrađen je od trajnoga samoljepljivog papira žute
boje. Ima oblik kvadrata s osnovicom 60 mm. Rub žiga je crvene boje, a
središnji dio žiga je žute boje. Na žigu se nalazi:

– na gornjemu dijelu grb Republike Hrvatske i
tekst »RH, DZM«

– u središnjemu dijelu tekst: »Na temelju članka
67. točka 2. Zakona o mjeriteljstvu (NN 163/03)«

– u donjemu dijelu tekst: »ZABRANJENA JE UPORABA
MJERILA«.

Članak 7.

Žig za pečaćenje pakovina
u obliku naljepnice izrađen je od trajnoga samoljepljivog
papira crvene boje. Pravokutnog je oblika dimenzija 105 mm x 52 mm i sadrži:

– na gornjemu dijelu grb Republike Hrvatske i
tekst »REPUBLIKA HRVATSKA, DRŽAVNI ZAVOD ZA MJERITELJSTVO, ODJEL MJERITELJSKE
INSPEKCIJE«

– u središnjemu dijelu tekst: »Na temelju članka
67. točka 2. Zakona o mjeriteljstvu (»Narodne novine« br.
163/03)«

– u donjemu dijelu tekst: »ZABRANJENO JE
STAVLJANJE PAKOVINA U PROMET«.

Članak 8.

Žig za utiskivanje za pečaćenje mjerila ima
kružni oblik promjera 30 mm. Na žigu se u kružnom vijencu nalazi tekst
»Republika Hrvatska – Državni zavod za mjeriteljstvo – «, a u središnjem dijelu
žiga je tekst: »ZABRANJENA JE UPORABA MJERILA«.

Članak 9.

Žig za utiskivanje za pečaćenje pakovina ima kružni oblik promjera 30 mm. Na žigu se u
kružnom vijencu nalazi tekst »Republika Hrvatska – Državni zavod za
mjeriteljstvo – «, a u središnjem dijelu žiga je tekst: »ZABRANJENO JE
STAVLJANJE PAKOVINA U PROMET«.

Članak 10.

Žig za utiskivanje za kliješta ima kružni oblik
promjera 7 mm u kojemu se nalaze slova »HR«, a ispod njih »DZM«.

Na drugoj strani ovog žiga nalaze se slova »MI«,
a ispod njih brojčana oznaka inspektora koji izvršava pečaćenje.

Članak 11.

Samoljepiva vrpca za pečaćenje mjerila je bijele
boje, širina vrpce je 35 mm i sadrži:

– na gornjemu dijelu grb Republike Hrvatske i
tekst »REPUBLIKA HRVATSKA, DRŽAVNI ZAVOD ZA MJERITELJSTVO, ODJEL MJERITELJSKE
INSPEKCIJE«

– u središnjemu dijelu tekst: »Na temelju čl. 67. točka 2. Zakona o mjeriteljstvu (»Narodne novine«
broj 163/03)«.

– u donjemu dijelu tekst: » ZABRANJENA JE
UPORABA I STAVLJANJE MJERILA U PROMET«.

Članak 12.

Samoljepiva vrpca za pečaćenje pakovina je bijele boje, širina vrpce je 35 mm i sadrži:

– na gornjemu dijelu grb Republike Hrvatske i
tekst »REPUBLIKA HRVATSKA, DRŽAVNI ZAVOD ZA MJERITELJSTVO, ODJEL MJERITELJSKE
INSPEKCIJE«

– u središnjemu dijelu tekst: »Na temelju čl. 67. točka 2. Zakona o mjeriteljstvu (»Narodne novine«
broj 163/03)«.

– u donjemu dijelu tekst: »ZABRANJENO JE
STAVLJANJE PAKOVINA U PROMET«.

Članak 13.

Kada se za pečaćenje upotrebljava hladni pečatni
vosak sa špagom (jamstvenikom), na njega se utiskuje žig za utiskivanje.

Članak 14.

Za pečaćenje mogu se upotrebljavati sredstva pečaćenja
iz članka 5. ovoga naputka ili žica s olovnom plombom i kliještima,
ili lokot, ovisno o ocjeni inspektora kojim sredstvima pečaćenja je tu radnju
najpogodnije izvršiti.

Članak 15.

Nakon što je obavio pečaćenje neispravnih
mjerila ili pakovina, odnosno ulaza u radne
prostorije i prostore u kojima se nalaze mjerila ili pakovine,
inspektor u pravilu na vidnom mjestu zapečaćenih mjerila odnosno pakovina ili zapečaćenih ulaznih vrata postavlja primjerak
rješenja koje je izvršeno i/ili pisano upozorenje o kaznenom djelu skidanja i
povrede službenog pečata ili znaka (članak 323. Kaznenog zakona (»Narodne
novine« br. 110/97., 27/98., 129/00., 51/01 i
105/04).

Članak 16.

Upozorenje o kaznenom djelu skidanja i povrede
službenog pečata ili znaka sadrži:

– na gornjemu dijelu grb Republike Hrvatske i
tekst »REPUBLIKA HRVATSKA, DRŽAVNI ZAVOD ZA MJERITELJSTVO, ODJEL MJERITELJSKE
INSPEKCIJE«

– u središnjemu dijelu tekst: »UPOZORENJE –
KAZNENO DJELO SKIDANJA I POVREDE SLUŽBENOG PEČATA ILI ZNAKA (članak 323.
Kaznenog zakona Republike Hrvatske)«, a ispod tih riječi ispisan sadržaj
odredaba članka 323. Kaznenog zakona Republike Hrvatske.

Članak 17.

Ako je iz opravdanih razloga (primjerice radi
otklanjanja kvara na instalacijama ili radi poduzimanja nekih drugih radnji u
svezi sa sigurnošću, zaštitom okoliša ili sprječavanjem nastanka štete) nakon
pečaćenja potrebno nakratko otpečatiti poslovne prostorije ili sredstva rada
dok mjera pečaćenja traje, to će obaviti, kao i novo pečaćenje, inspektor koji
je izvršio pečaćenje ili drugi nadležni inspektor Državnog zavoda za
mjeriteljstvo (u daljnjem tekstu: Zavoda), uz obvezno sastavljanje zapisnika o
tim radnjama.

Članak 18.

Nakon što inspektor utvrdi da je obveza iz
rješenja izvršena, dužan je odmah otpečatiti radne prostorije i prostore
odnosno mjerila ili pakovine i o tome sastaviti
poseban zapisnik.

Kada je za otklanjanje utvrđene nepravilnosti
potrebno prethodno otpečatiti radne prostorije i prostore odnosno mjerila ili pakovine, kako bi se ta radnja mogla obaviti, inspektor će
iste otpečatiti te o tome sastaviti poseban zapisnik.

Na zahtjev stranke da se privremeno otpečate
radne prostorije i prostori, odnosno mjerila ili pakovine,
inspektor je dužan odgovoriti u roku koji nije duži od tri dana od dana
podnošenja zahtjeva.

Članak 19.

Žigovi za pečaćenje u obliku naljepnica
prikazani su na slici 1. u prilogu ovog naputka, žigovi za utiskivanje na slici
2., samoljepiva naljepnica za pečaćenje mjerila prikazana je na slici 3.,
samoljepiva naljepnica za pečaćenje pakovina prikazana
je na slici 4., a upozorenje o kaznenom djelu skidanja i povrede službenog
pečata prikazano je na slici 5. u prilogu ovog naputka. Navedeni prilog čini
sastavni dio ovog naputka.

Članak 20.

Danom stupanja na snagu ovog naputka prestaje
vrijediti Naputak o načinu pečaćenja kada se rješenje državnoga mjeriteljskog
inspektora izvršava pečaćenjem (»Narodne novine« br.
39/05).

Članak 21.

Ovaj naputak stupa na snagu osmoga dana od dana
objave u »Narodnim novinama«.

Klasa: 011-02/05-07/21

Urbroj: 558-07/2-05-3

Zagreb, 20. srpnja 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Prilog

![](dodatni/354930.gif)

![](dodatni/354931.gif)

![](dodatni/354932.gif)

![](dodatni/354933.gif)

![](dodatni/354934.gif)

Naputak, NN 91/2005-1828